SKRIFTLIG FORESPØRGSEL P-3770/02

af Bart Staes (Verts/ALE) til Kommissionen

(16. december 2002)

Om: Omlægning af våbenindustrien

Forud for reformen af strukturfondene fandtes der Konver-programmet. Med dette program fik våbenindustrien om nødvendigt adgang til finansielle midler, således at fabrikanterne kunne omstille deres produktion til civil produktion. Disse omstillingsforanstaltninger til fordel for våbenindustrien indgår nu i strukturfondenes normale budget.

Kan Kommissionen oplyse, hvor mange penge der i de forløbne 15 år er brugt til omstilling af våbenindustrien, og kan den desuden for hver enkelt medlemsstats vedkommende anføre, hvorledes disse midler er anvendt?

Kan den specielt for Belgiens vedkommende anføre, hvilke virksomheder eller myndigheder der har gjort brug af denne støtte?

Er der allerede foretaget en evaluering af den generelle støtte til omlægning af våbenindustrien, og kan Kommissionen desuden anføre, hvor mange af de oprindelige arbejdspladser i våbenindustrien der er overgået til den civile sektor?

Supplerende svarafgivet på Kommissionens vegne af Michel Barnier

(11. marts 2003)

Fællesskabsinitiativet Konver blev indført i 1993 i forlængelse af særaktionerne Perifra I og II, der blev vedtaget i 1991 og 1992. Initiativet blev udarbejdet ved udgangen af

strukturfondenes budgetperiode 1989-1993 som et etårigt program, der skulle sikre forbindelsen til perioden 1994-1999. Det oprindelige budget for dette fællesskabsinitiativ var 130 mio. ECU. I 1994 blev det besluttet at forlænge Konver. Fordelingen af budgettet på 500 mio. ECU for perioden 1994-1999 ser således ud:

>TABELPOSITION>

Konvers mål var at gøre det muligt for regioner, der var stærkt afhængige af aktiviteter i forsvarssektoren, at fremme diversificeringen af deres økonomiske aktiviteter. De endelige tal for programmerne i dette initiativ er endnu ikke opgjort

Med dette forbehold kan følgende oplysninger for Belgien dog meddeles til det ærede parlamentsmedlem:

- I løbet af perioden 1994-1999 var den flamske region omfattet af et Konver-program for arrondissementerne Brugge, Leuven, Hasselt, Turnhout og Tongeren. Ved udgangen af januar 2003 var der i alt stillet 5 806 098,82 EUR til rådighed som medfinansiering fra Den Europæiske Fond for Regional udvikling (EFRU).

- De fleste medfinansierede projekter bestod af renovering af byggegrunde eller militærbygninger, der ikke længere var i brug. Andre projekter vedrørte byggemodning eller industriområder. Konver-programmet for Flandern har ikke medfinansieret våbenvirksomheder, som ønsker at omstille deres produktion til civile aktiviteter.

- Det første Konver-program for den wallonske region blev vedtaget i 1993. Det udløste 1,096 mio. EUR fra strukturfondene. I perioden 1994-1999 blev 6,119 mio. EUR medfinansieret inden for denne ramme. Omkring hundrede aktører har været impliceret, primært små og mellemstore virksomheder, som gennem Konver-programmet har fået hjælp til at åbne deres markeder for nye aktivitetssektorer. Kommissionen vurderer, at der er skabt 68 nye arbejdspladser på baggrund af denne fællesskabsindsats.

Kommissionen gør afslutningsvis det ærede medlem opmærksom på, at der ligeledes kan gennemføres omstillingsforanstaltninger inden for rammerne af strukturfondenes operationelle programmer. De virksomheder, som er berørt af problemerne med omstilling af militærrelaterede aktiviteter, er blandt modtagerne af medfinansiering fra strukturfondene i overensstemmelse med den gældende lovgivning.